Coronavirus: Il-parti kbira tal-Italja tinsab taħt lockdown
Il-parti kbira tal-Italja, fil-preżent, tinsab taħt lockdown fost l-aħħar mewġa ta' infezzjonjiet bil-Covid-19. L-istat ta' 'paraliżi soċjali' qed jispikka, fost oħrajn, fir-reġjun tal-Lombardija (lejn in-naħa ta' fuq tal-pajjiż) wara li l-imwiet mill-coronavirus laħqu 445 f'perjodu ta' 24 siegħa u li hu rekord għall-Italja f'dawn l-aħħar sitt xhur. L-Italja, fil-preżent, hi maqsuma fi tliet zoni, fejn il-kulur 'aħmar' jindika l-ogħla livell ta' periklu u bl-'oranġjo' u l-'isfar' jindikaw potenzjal anqas ta' infezzjoni. Iz-zoni 'il-ħomor' huma l-Lombardija, Piemonte u Val d'Aosta, lejn it-Tramuntana tal-Italja u Kalabrija fin-nofsinar tal-pajjiż. Fiz-zoni l-ħomor (li jkopru mas-16.5 miljuni minn fost popolazzjoni ta' 60 miljun) persuna tista' toħroġ mid-dar biss għax-xogħol, emerġenzi tas-saħħa jew biex tixtri l-affarijiet essenzjali. Il-ħwienet 'li mhumiex essenzjali' mhumiex qegħdin jiftħu – l-istess bħar-ristoranti u ħwienet tax-xorb f'dawk iz-zoni. Dan meta l-awtoritjiet Taljani qed jimponu curfew għal bil-lejl li hu effettiv għall-pajjiż kollu. Ir-reġjun tal-Lombardija, li jinkludi l-belt ta' Milan, kien l-agħar zona (fl-Italja) li ntlaqat mill-ewwel mewġa tal-Covid-19 matul il-kriżi ta' Marzu. L-istess reġjun, dak iż-żmien, kien indikat ukoll bħala l-ewwel 'hotspot' tal-coronavirus fl-Ewropa.